Wat ’n prestasie! | Netwerk24
Wat ’n prestasie!
Die o.16B-netbalspan is van links voor Elsje de Villiers, Nerine de Vos, Hayli Joubert en Minique Lie­ben­berg. Agter is Wilna van Heerden (skoolhoof), Michelle Theron, Christelle Koetsier, Morgan Botha, Uma Schreuder, Reneé Bezuidenhout (spanbestuurder) en Frieda Kemp (afrigter). Foto: Leon Piron
Toe die spelers van Bloemhof se o.16B-netbalspan in hul laaste groep­wedstryd by die Rustenburg Girls’ High School se kampioenskaps­toernooi teen Rhenish se o.16A-span te staan kom, was dit wen of weg.
’n Oorwinning was nodig om deel van die topvier, en dus een van die semi­fina­liste, te bly.
Ten spyte van strawwe kompetisie by hierdie toernooi vir o.16A-spanne, het die Bloemhoffers uitgestyg om op die ou end as die kampioen gekroon te word nadat die span in die vierde plek na die halfeindronde deurdring het waar Bloemhof teen Reddam Constantia kragte moes meet.
“Ons was natuurlik op ons hoede, want in die groepswedstryde het ons juis teen Reddam en Herschel verloor. En hier is dit weer ons teen hulle,” sê Renée Bezuidenhout, die o.16A’s en -B’s se spanbestuurder.
Bloemhof klop Reddam se A-span in hierdie tweede kragmeting 22-19 sodat die Bloemhoffers na die eindstryd kan deurdring. Met ’n telling van 14-11 wen die o.16B-span Herschel se A-span en word as die toernooi se netbalkam­pioene gekroon.
“Dis ’n ongelooflike oorwinning vir Bloemhof en wys dat ons B-spanne net soveel talent en diepte het,” meen Almaré van der Vyver, sportbestuurder vir netbal. “Baie geluk aan hul afrigter, Frieda Kemp, en ’n woord van dank aan die spelers en hul ouers wat die langnaweek prysgegee het om Bloemhof se naam hoog te hou.”